31986R2915
L 272/4
JURNALUL OFÍCIAL AL UNIUNII EUROPENE
REGULAMENTUL (CEE) NR. 2915/86 AL CONSILIULUI
din 16 septembrie 1986
privind determinarea dispozițiilor cu caracter socio-structural aplicabile în domeniul agriculturii în Insulele Canare
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Actul de aderare a Spaniei și Portugaliei, în special articolul 25 alineatul 3,
având în vedere propunerea Comisiei,
întrucât întregul teritoriu al Insulelor Canare poate fi considerat ca zonă defavorizată caracterizată prin handicapuri naturale grave și permanente care îi afectează agricultura;
întrucât agricultura Insulelor Canare este, în plus, caracterizată printr-o structură deosebit de deficitară;
întrucât, în consecință, ar trebui extinse în Insulele Canare măsurile socio-structurale aplicabile în prezent tuturor regiunilor și, în special, tuturor zonelor defavorizate din Comunitate, cu scopul de a contribui la dezvoltarea structurală a agriculturii Insulelor Canare;
întrucât, totuși, aplicarea Regulamentului (CEE) nr. 355/77 al Consiliului din 15 februarie 1977 privind o acțiune comună pentru îmbunătățirea condițiilor de transformare și de comercializare a produselor agricole și a produselor pescărești (1), modificat ultima dată de Regulamentul (CEE) nr. 3827/85 (2), în sectorul produselor pescărești, trebuie să fie adoptată în cadrul Deciziei Consiliului prevăzută în articolul 155 din actul de aderare;
întrucât aplicarea în Insulele Canare a măsurilor socio-structurale menționate este compatibilă cu obiectivele generale ale politicii agricole comune,
ADOPTĂ PREZENTUL REGULAMENT:
Articolul 1
(1) Acțiunile comune instituite de Regulamentul (CEE) nr. 797/85 al Consiliului din 12 martie 1985 privind îmbunătățirea eficacității structurilor agricole (3), de Regulamentul (CEE) nr. 355/77, precum și de Regulamentul (CEE) nr. 1360/78 al Consiliului din 19 iunie 1978 privind grupările de producători și uniunile acestora (4) se aplică în Insulele Canare.
(2) Alineatul 1 nu privește aplicarea unei acțiuni comune instituite de Regulamentul (CEE) nr. 355/77 în sectorul produselor pescărești.
Articolul 2
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
Se aplică de la 1 ianuarie 1986.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 septembrie 1986.